अकेले होने को प्राय: अच्छा नहीं माना जाता। ज्यादातर शोध ऐसी स्थिति को मनोरोग से जोड़ते हैं और इनके बीच वे शोध रिपोट्र्स कहीं खो जाती हैं, जो इसे लेकर सकारात्मक हैं। अकेलेपन को उसके फायदे के हिसाब से भी देखना जरूरी है। मो येन चीन के पहले लेखक हैं, जिन्हें साहित्य का नोबेल पुरस्कार मिला है। येन कहते हैं, अकेलापन मेरे लेखन का अभिन्न अंग है। येन को गरीबी के कारण स्कूल छोड़ मवेशियों को चराने का काम करना पड़ा था। वे मवेशियों के बीच अकेले होते और इस अकेलेपन को अपने ऊपर छाने देते। इतना कि उन्होंने अपना नाम भी ग्वान मोए से बदलकर मो येन रख लिया। इसका अर्थ चीनी में होता है- मत बोलो।